Diari Oficial de la Generalitat Valenciana


Sumari del DOGV 8305, del 29-05-2018 (2018/4661)

RESOLUCIÓ de 4 de maig de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 80/17-AIA Simat de la Valldigna i Benifairó de la Valldigna.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8305

Data del DOGV
:   29-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4661


Data del document
:   04-05-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Benifairó de la Valldigna
    * Simat de la Valldigna
    * impacte ambiental

RESOLUCIÓ de 4 de maig de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 80/17-AIA Simat de la Valldigna i Benifairó de la Valldigna. [2018/4661]  
De conformitat amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 80/17-AIA Simat de la Valldigna i Benifairó de la Valldigna.  
  
«Informe d'impacte ambiental  
Expedient: 80-2017-AIA.  
Títol: Instal·lació integral col·lectiva per a reg localitzat.  
Promotor: Comunitat de Regants Fonts Major i Menor.  
Òrgan substantiu: Ajuntament de Simat de la Valldigna.  
Localització: Simat i Benifairó de la Valldigna.  
Antecedents i descripció del projecte  
L'objecte del projecte és procedir a modernitzar l'actual sistema de reg per inundació mitjançant el canvi a una xarxa col·lectiva de reg localitzat. La zona on pretenen executar-se les obres coincideix amb la superfície regable localitzada al llarg de la franja que separa els nuclis urbans de Simat i Benifairó.  
La Comunitat de Regants disposa de 3 captacions d'aigua, 2 preses superficials ?Font Major i Font Menor. Aquesta última captació compta amb una presa subterrània i una presa en l'anomenat Pou dels Llauradors.  
Actualment la Comunitat de Regants disposa de les inscripcions corresponents en el registre d'aigües de 688.200 m³ per al reg de 124 ha. Actualment s'estan realitzant els tràmits d'actualització de les característiques de la concessió d'aigües per a incorporar la totalitat de la superfície regable de 153 ha a la concessió, així com la captació del Pou dels Llauradors que no consta en la concessió. Amb la modernització del reg es calculen unes necessitats màximes de 587.607 m³/any.  
  
Amb aquestes previsions el cabal que se sol·licitarà a la Confederació Hidrogràfica del Xúquer és inferior al volum de la concessió actual.  
Amb aquests elements de partida s'ha optat pel següent:  
- Utilització de l'aigua de les 3 captacions disponibles prioritzant l'aigua procedent de les fonts i deixant el pou per a complementar aquestes i cobrir períodes d'escassetat d'aigües superficials.  
- Executar una bassa de regulació de 14.000 m³ i alçària màxima de talussos d'uns 4,25 metres aprofitant l'espai d'una antiga extracció de terres; per això només caldrà aportar terres per a formar els talussos de la bassa.  
- Instal·lació de capçal de reg comunitari al costat de la nova bassa que comportarà l'execució d'una nau de 12 x 8 metres.  
- Execució de les instal·lacions elèctriques: connexió a línia existent, línia de mitjana tensió, centre de transformació, instal·lacions de baixa tensió.  
- Execució de xarxa de distribució conformada per canonades enterrades que es ramificaran pel total de la superfície regable.  
- Xarxa terciària a força d'hidrants multiusuari amb comptadors i connexions individuals a parcel·la.  
Per a poder incorporar el pou a les infraestructures de reg es proposa la incorporació del depòsit d'aigües existent en la Muntanyeta dels Cristalets i la prolongació de la xarxa de distribució projectada fins al depòsit, de manera que la xarxa es podrà proveir tant del depòsit com de la bassa.  
  
Consultes  
S'ha realitzat consulta a les següents administracions públiques afectades pel projecte el contingut del qual, juntament amb la data d'emissió de l'informe, es detalla a continuació:  
- Secció Forestal i Secció de Vies Pecuàries de la Direcció Territorial de València:  
Secció de Vies Pecuàries (15.11.2017): indica que la xarxa de distribució projectada afecta tres vies pecuàries: Carrerassa del Portitxol a la Muntanya del Castell, Carrerassa del Portitxol, Vereda del Camí de Xàtiva.  
Indica l'informe que està previst sol·licitar l'ocupació de les vies pecuàries afectades, aspecte que s'informa favorable atès que les canonades estaran enterrades i no causaran «afecció ambiental a les vies pecuàries».  
Quant a la instal·lació d'hidrants l'informe indica que els cultius envaeixen l'ample de la via pecuària per això aquests hidrants, al seu torn, poden envair aquest domini. Aquesta circumstància ha de quedar reflectida en plànols on es faça constar l'ample de la via pecuària i la situació d'hidrants, comptadors i connexions individuals que han de situar-se fora de les vies pecuàries afectades.  
Secció Forestal (23.10.2017): la canonada projectada discorre en diversos punts per terreny forestal.  
La bassa se situarà en terreny afectat per incendi de l'any 2014. En terrenys incendiats tant la Llei 3/1993, de 9 de desembre, forestal de la Comunitat Valenciana, en l'article 59, i la Llei 43/2003, de 21 de novembre, de forests, en l'article 50, prohibeixen les actuacions sempre que suposen un canvi d'ús forestal, en aquest cas s'entén que per a les actuacions proposades no és necessari el canvi d'ús, i per tant poden executar-se, sempre que es tinguen en compte els punts següents:  
  
1. El depòsit haurà de servir també per a prevenció d'incendis.  
2. El depòsit es deixarà destapat per a la utilització dels mitjans aeris contra incendis.  
3. Comptarà amb rampa de formigó per a permetre l'eixida de la fauna.  
4. El clos perimetral estarà degudament senyalitzat per a la identificació i reconeixement dels helicòpters i la seua alçària serà tal que no entorpisca l'accés els mitjans aeris.  
5. Es construirà una xicoteta bassa d'escassa profunditat que s'omplira a través del sobreeixidor i practicable per a la fauna silvestre, en l'exterior del tancat.  
6. S'instal·laran almenys 4 hidrants amb ràcord tipus Barcelona al llarg del recorregut de la canonada, accessible per a les autobombes, la seua ubicació s'acordarà amb els tècnics forestals dels Serveis Territorials de la Conselleria d'Agricultura, Medi ambient, Canvi Climàtic i Desenvolupament Rural.  
7. En la proximitat de l'embassament hi ha dues línies elèctriques que han d'estar senyalitzades.  
8. La canonada quedarà de nou tapada i haurà de restaurar-se la zona afectada pel moviment de terres produït.»  
- Confederació Hidrogràfica del Xúquer (25.10.2017). S'extrau el següent de l'informe:  
«Per resolucions de la Confederació Hidrogràfica del Xúquer de 29 de novembre de 2000, figuren inscrits en el Registre d'Aigües d'aquest organisme els aprofitaments d'aigües superficials de Font Major i Font Menor i actualment s'està tramitant una modificació de la concessió, per a un aprofitament d'aigües mixtes format per les dues preses d'aigües superficials Font Major i Font Menor i una presa d'aigües subterrànies denominada Pou dels Llauradors».  
«Per resolució de la Confederació Hidrogràfica del Xúquer de 5 d'octubre de 2016 s'autoritza la construcció d'una bassa de reg, estació de bombament, capçal de reg i xicoteta nau agrícola en zona de policia del barranc Martí».  
«(?) en els llits s'haurien de tindre en compte els següents factors, amb caràcter general:  
Es garantirà en tot moment el drenatge superficial de les aigües cap als llits, i es mantindran els marges nets.  
S'haurà de reduir en la mesura que siga possible la plataforma de treball de la maquinària i dels accessos, perquè afecte únicament el terreny necessari.  
Respecte als farciments i abocaments, es garantirà la no afecció a cursos d'aigües superficials i subterranis, per abocaments contaminants que puguen realitzar-se durant la fase de construcció, així com una vegada finalitzades les obres.  
Quant a préstecs i extraccions de llits o en zones de servitud, es garantirà la no afecció a aquests i la reposició al seu estat primitiu una vegada finalitzades les obres.  
Es garantirà la no afecció a les formacions vegetals de ribera.  
D'acord amb el que es disposa en l'article 9 i següents del Reglament del domini públic hidràulic, en la zona de flux preferent dels llits no poden autoritzar-se activitats vulnerables enfront d'avingudes ni activitats que suposen una reducció significativa de la capacitat de desguàs de l'esmentada zona de flux preferent.  
Les actuacions previstes hauran de complir la legislació d'aigües vigent i hauran de sol·licitar-se les autoritzacions administratives corresponents.»  
- Informe del Servei d'Ordenació del Territori (17.10.2017): informa que analitzades les cartografies del Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA) i la cartografia del sistema nacional de cartografia de zones inundables (SNCZI), «es conclou que no hi ha perillositat d'inundació i en cas d'haver-ne seria molt succinta o tangencial, sobre l'element més important, la bassa. Quant al possible trencament de la bassa i la inundació que podria provocar, es preveu que les aigües discórreguen per superfície fins al riu Vaca, en els voltants de la bassa, no hi ha cap activitat especialment vulnerable en l'àmbit de la suposada inundació».  
  
- Informe del Servei de Vida Silvestre (5.10.2017): indica que l'àmbit d'actuació no afecta cap espai de la Xarxa Natura 2000. Consultat el banc de dades de biodiversitat no s'han trobat registres d'espècies que puguen veure's afectats per l'actuació.  
L'informe afig que en l'entorn de la nova bassa (NE) hi ha una zona d'inundació estacional que pot revestir un cert interés per a la conservació de poblacions d'amfibis per això han d'evitar-se afeccions innecessàries més enllà de l'àmbit estricte del projecte.  
A causa de la proximitat de zona ZEPA la bassa haurà d'incorporar mesures contra ofegaments d'aus. Així mateix a causa de la proximitat d'una zona de protecció de l'avifauna contra la col·lisió i l'electrocució, les noves línies elèctriques s'adaptaran a la normativa sectorial vigent per a evitar episodis d'electrocució o col·lisió.  
Amb posterioritat a la fase de consultes el promotor del projecte remet la següent documentació:  
- Informe de l'arquitecte municipal de l'Ajuntament de Simat de la Valldigna, addenda al document ambiental i projecte amb les modificacions següents:  
Bassa: es projecta descoberta i podrà ser utilitzada pels helicòpters d'extinció d'incendis.  
El tancat previst tindrà 2 metres i se senyalitzarà mitjançant balises de color groc perquè puguen ser vistes pels pilots. D'igual manera se senyalitzaran les línies elèctriques perquè les vegen els helicòpters.  
  
En la xarxa de reg s'instal·laran hidrants per a vehicles d'extinció d'incendis.  
Quant a la possible afecció a vies pecuàries, s'han cartografiat aquestes i s'ha modificat la situació de l'hidrant 75 amb la finalitat que quede fóra de l'ample de la via. La resta d'elements que poden afectar les vies pecuàries es construiran enterrats.  
Al costat del punt de descàrrega de la bassa es conformarà una xicoteta bassa per a la fauna silvestre.  
En les noves línies elèctriques s'instal·laran les proteccions necessàries per a evitar l'electrocució i la col·lisió de l'avifauna.  
Per a evitar ofegament de fauna en la bassa es muntaran xarxes de corda a més de làmines de polietilé rugós en les cantonades. En l'aresta interior de la coronació i acabada a l'interior de la bassa amb flotador, s'instal·larà una rampa de fusta.  
  
Anàlisi del projecte segons els criteris de l'annex III de la Llei 21/2013  
1. Característiques del projecte: en termes generals no es tracta d'un projecte que per les seues dimensions, acumulació amb altres projectes o utilització de recursos naturals puga generar efectes ambientals significatius.  
No obstant això i quant a la utilització del recurs aigua, hi ha una part del projecte (extraccions del Pou dels Llauradors) que haurà de comptar amb cobertura legal per a la incorporació dels cabals del pou a la xarxa de reg.  
L'existència de cobertura legal garanteix que l'òrgan de conca ha estudiat prèviament que les extraccions no es realitzaran per damunt de la sostenibilitat del recurs.  
2. Ubicació del projecte: el projecte no es realitzarà en l'àmbit d'espais Xarxa Natura 2000 o espais naturals protegits. No obstant això, a escassos metres de la zona on s'executarà la modernització de regadius se situa l'espai Xarxa Natura 2000 ZEPA Mondúber i Marjal de la Safor, i s'hauran d'adoptar les mesures preventives proposades en els diferents informes sectorials i adoptades pel promotor per a aquelles instal·lacions que, com la bassa i les instal·lacions elèctriques, puguen generar afecció a la fauna per xocs o ofegaments.  
La bassa projectada es realitzarà en l'àmbit de terreny forestal estratègic i incendiat i amb característiques de zona humida, fet testificat per la presència del proper paratge denominat El Clot.  
Els òrgans afectats per la realització del projecte no han considerat la zona d'especial rellevància ambiental; no obstant això, hauran d'adoptar-se mesures preventives com la limitació de l'ocupació del sòl per a evitar afeccions rellevants en una zona humida.  
Quant a les limitacions legals, l'òrgan competent en matèria forestal indica una sèrie de condicionants al projecte. En qualsevol cas haurà de complir-se la legislació vigent en matèria forestal.  
Referent a l'afecció a vies pecuàries per canonades i hidrants, el promotor ha estudiat del projecte amb major grau de profunditat. La documentació remesa al febrer de 2018 ha considerat la ubicació de canonades i hidrants respecte a les vies pecuàries i ha modificat un hidrant que ocupava l'ample de les vies. Per a les conduccions que se situen en via pecuària, haurà de sol·licitar-se l'ocupació o els permisos que pertoquen.  
No s'assenyala en el projecte la presència de la Cova de la Planxa el grau de protecció adquirit de la qual és per la presència de fauna troglòbia. El Decret 65/2006 pel qual es desenvolupa el règim de protecció de coves i s'aprova el Catàleg de coves de la Comunitat Valenciana estableix les actuacions que poden comportar impactes per a les cavitats.  
  
L'article 9.1 del decret esmentat estableix un perímetre de protecció de 56.4 metres al voltant de la cavitat. La construcció de la xarxa de reg no es troba dins del perímetre de protecció ni constitueix una activitat sobre la qual s'haja de preveure especial precaució.  
No obstant això, hauran de comunicar-se a l'òrgan competent en espais naturals protegits les obres a realitzar en els voltants de la Cova amb la finalitat que establisquen en cas necessari mesures preventives.  
Quant als riscos induïts per la construcció de l'embassament, l'òrgan competent en matèria de riscos d'inundació, ha manifestat que és improbable que successos com el trencament de la bassa puguen generar riscos significatius.  
3. Característiques del potencial impacte.  
En l'execució de les obres pot afectar-se el sòl superficial, la qualitat de l'aire, la vegetació i el paisatge. No s'espera la generació d'efectes ambientals significatius atés que poden aplicar-se mesures preventives i correctores i en tot cas, desapareixeran en acabar les obres.  
  
Respecte a l'afecció de béns de naturalesa patrimonial, l'estudi de l'afecció final quedarà determinat per la prospecció arqueològica el permís de la qual va ser sol·licitat davant l'òrgan competent en cultura en data de 3 d'abril de 2017.  
En la fase d'explotació pot donar-se una reducció de l'ús de l'aigua que genere efectes ambientals favorables sobre les aigües subterrànies i superficials.  
El reg localitzat automatitzat generarà efectes ambientals favorables sobre la socioeconomia per augment de la qualitat de vida dels agricultors i per l'augment i manteniment de la població ocupada.  
L'aplicació d'adobs mitjançant l'aigua de reg i amb rigorosos controls tècnics suposa una disminució d'impactes ambientals sobre l'aigua i el sòl derivats de l'aplicació de fertilitzants, la qual cosa pot suposar una actuació favorable per a disminuir el problema de la contaminació dels aqüífers per nitrats.  
El reg localitzat incrementarà el consum energètic per la necessitat d'establir un nou bombament.  
El manteniment dels actuals cultius de la zona és l'acció que més efectes favorables té: si garanteix el bon estat d'aigües superficials i subterrànies, la conservació de sòls, el microclima i la qualitat de l'aire en la zona, els hàbitats de flora i fauna, la biodiversitat, el paisatge, l'estil i la qualitat de vida dels agricultors de la zona, la revaloració del sòl i el manteniment dels llocs de treball lligats a l'activitat agrícola.  
  
L'existència de les noves instal·lacions de reg en la zona, poden tindre un xicotet impacte respecte al medi perceptiu.  
Els efectes negatius es compensaran per la instal·lació de preses d'aigua per als vehicles d'extinció d'incendis. La bassa serà un suport molt important per a la defensa de les zones forestals pròximes, la qual cosa afavoreix el manteniment dels hàbitats i la biodiversitat.  
Per a previndre i corregir els efectes ambientals que puguen generar-se, s'aplicaran les següents mesures preventives i correctores:  
- Fase d'obres: regada de la zona d'obres, utilització de maquinària d'obres degudament regulada per a evitar l'emissió a l'atmosfera de contaminants, el manteniment de la maquinària no es realitzarà en la zona d'obres, es realitzarà una recollida selectiva de residus, s'apilarà la terra vegetal per a emprar-la en el revestiment dels talussos de la bassa, es complirà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.  
  
No es preveuen correccions ambientals en l'encreuament del riu Vaca. L'afecció a terreny natural, seminatural o inculte per part de conducció de reg pot ser un supòsit específicament sotmés a avaluació d'impacte ambiental pel tràmit ordinari (annex I.7 del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana). Per això i amb la finalitat que no es generen efectes ambientals significatius, l'encreuament, o bé haurà de ser realitzat amb clavament o bé haurà d'escollir-se el punt d'encreuament en la zona amb major grau d'antropització. En qualsevol cas haurà de respectar-se la vegetació de ribera i el curs natural de les aigües, d'acord amb l'informe emés per l'òrgan de conca.  
- Fase d'activitat: es controlarà l'eficiència en l'aplicació del reg, es mantindrà un seguiment continu de la quantitat d'aigua extreta des de cadascuna de les captacions i la possible existència de fugides.  
  
Es realitzarà un pla d'adobament comunitari per a aconseguir un ús eficient d'adobs i evitar la lixiviació de fertilitzants que poden contaminar les aigües superficials i subterrànies.  
Amb la finalitat de limitar el consum d'energia es programaran els bombaments amb la realització prèvia d'un estudi d'eficiència energètica.  
El programa de vigilància ambiental consta d'un conjunt de controls, mesuraments i anàlisis dels paràmetres que permeten conéixer l'impacte que està suportant el medi i, per tant, la bondat de les previsions efectuades.  
Finalment cal indicar que el promotor ha introduït en el projecte mesures de compensació ambiental que hauran d'aplicar-se en l'execució del projecte amb la finalitat de compensar i corregir els efectes ambientals que, encara que no s'esperen de magnitud, pot ocasionar el projecte previst. No obstant això aquest informe especificarà alguns aspectes legals i uns altres sobre els quals ha de puntualitzar-se.  
  
Consideracions jurídiques  
1. El projecte examinat constitueix un supòsit contemplat en l'annex II grup 1 c) 1r de la Llei 21/2013 d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013 i en les altres disposicions que li són aplicables.  
  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
  
Resolució  
  
Primer  
El projecte d'instal·lació integral col·lectiva per al reg localitzat en els termes municipals de Simat i Benifairó de la Valldigna no tindrà efectes ambientals significatius en els termes del present informe d'impacte ambiental.  
  
Segon  
El projecte es realitzarà amb el compliment de les següents mesures preventives i correctores:  
1. No podran integrar-se en la modernització del sistema de reg els cabals del Pou dels Llauradors ni les parcel·les que actualment no tenen cobertura legal fins que no hi haja un pronunciament definitiu de l'òrgan de conca.  
2. Es complirà la legislació vigent en matèria de terrenys forestals incendiats, vist això els usos en els terrenys ocupats pel projecte i que siguen considerats terrenys forestals incendiats hauran de ser adscrits a usos forestals excepte pronunciament en contra sobre la naturalesa dels terrenys o sobre la interpretació de la legislació en matèria de terrenys forestals incendiats per part d'òrgan competent.  
  
Independentment de la naturalesa d'aquests terrenys, hauran d'implantar-se les preses previstes per a l'ús de l'aigua de les conduccions i els elements previstos en la bassa per a la seua utilització pels mitjans d'extinció.  
3. L'encreuament del riu Vaca es realitzarà o bé per mitjà de clavament o bé instal·lant la conducció per les zones més antropitzades, desproveïdes de vegetació d'interés de ribera, amb una pista de treball reduïda i evitant la contaminació del llit i les seues riberes així com qualsevol interferència en el normal discórrer de les aigües. A la finalització de les obres es restaurarà la zona afectada.  
4. Hauran de comunicar-se a l'òrgan competent en espais naturals protegits les obres a realitzar en els voltants de la Cova de la Planxa (conducció a depòsit existent) amb la finalitat que establisquen, en cas necessari, mesures preventives.  
5. En la construcció de la bassa i edifici que albergarà els automatismes de reg només s'ocuparà el terreny imprescindible. S'abalisarà la zona d'obres per a evitar qualsevol desplaçament fora d'aquesta.  
6. La bassa i instal·lacions elèctriques es realitzaran segons el projecte i els documents ambientals presentats incloent-hi mesures anticol·lisió, antielectrocució (en el cas de la línia elèctrica) i ofegament (en el cas de la bassa).  
7. Se sol·licitaran les autoritzacions que pertoquen en els casos d'encreuament o ocupació de vies pecuàries per les conduccions de reg. En la resta de casos, tots els elements hauran de situar-se fora de l'amplària de les vies pecuàries afectades.  
No obstant això en cas de partió i amollonament, el promotor s'atindrà al que en resulte.  
  
Tercer  
D'acord amb el que es disposa en l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Generalitat Valenciana.  
  
  
Quart  
D'acord amb el que es disposa en l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs, sense perjudici dels que, si escau, pertoquen en via administrativa o judicial enfront de l'acte d'autorització del projecte.  
  
València, 3 d'abril de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 4 de maig de 2018.- El director general de Medi Natural i d'Avaluació Ambiental: Antoni Marzo i Pastor.